Stadig færre folkeskoleelever i Nordjylland holdes udenfor de almindelige klasser, selvom de har brug for ekstra hjælp.

Mens knap 8300 elever i Region Nordjylland i 2011 modtog specialundervisning, var det i 2012 kun 2700. Det skriver DR Nordjylland. Ifølge Danmarks Statistik er det et samlet nordjysk fald på over 65 procent. Faldet hænger dog også sammen med, at en elev i skoleåret 2012-13 først rubriceres som specialundervisningselev, når eleven får ekstra støtte i ni ugentlige timer eller mere. Men det stopper ikke der. For når undervisningen går igang igen efter sommerferien vil der være endnu færre, der går i specialklasser, lyder det fra Karsten Poulsen, der er skole- og dagtilbudschef i Hjørring. Og netop i Hjørring og Rebild og ikke mindst i Aalborg kommuner er antallet af specialklasseelever faldet med over to trediedele eller mere i forhold til for to år siden. Årsagen er, at langt flere bliver inkluderet i den almene undervisning og de almindelige klasser. Det er muligt, fordi mange kommuner som i Hjørring nu giver penge til de enkelte skoler, så de har mulighed for yde den ekstra hjælp lokalt. - Og det er nok for rigtig mange elever, siger Karsten Poulsen til DR Nordjylland. /ritzau/